Boer, seun in hof na moord op medeboerSchalk Myburgh en sy seun Schalk jr. Donderdag in die hof. Foto: ANA Schalk Myburgh en sy seun Schalk jr. word aangekla van die moord op Muraga Mavula, wat in Desember in Sandrift buite Brits vermoor is. Die pa en seun word daarvan beskuldig dat hulle Mavula voor sy 12-jarige seun doodgeslaan het. Mavula is glo aangeval toe hy sy dooie bok naby ŉ waterkanaal in die area gaan haal het. Myburgh en sy seun het glo met ŉ bakkie oor Mavula gery nadat hulle hom aangerand het. Die saak teen pa en seun is tot 4 April uitgestel en hul borgtog van R500 elk is verleng. Mukondi Mavula, die oorledene se dogter, het gesê hulle verstaan nie waarom hy vermoor is nie. “Ek verstaan nie waarom hulle op borgtog van R500 vrygelaat is nie. Hoe sal die landdros voel as dit sy pa was wat vermoor is en die beskuldigdes word op borgtog van R500 vrygelaat? Beteken dit my pa se lewe was net R500 werd?” Boere en gemeenskapslede het buite die hof saamgedrom. Portia Duba, voorsitter van die vereniging van swart boere (Afasa), het gesê die moord op Mavula was rasgedrewe. Duba het gesê swart boere is bekommerd oor die persepsie dat daar verontwaardiging is wanneer ŉ wit boer vermoor word, maar wanneer ŉ swart boer vermoor word, is daar ŉ “oorverdowende stilte” van organisasies en groepe wat hulle beywer vir die regte van boere.